Urmareste Modifică dimensiunea fontului: Play

Bucureşti, 7 iul /Agerpres/ - Deputatul PNL Ovidiu Raeţchi a criticat joi numirea lui Tudor Ionescu în funcţia de viceprimar al Capitalei, liberalul susţinând că bucureştenii "au fost umiliţi" de către liderul ALDE Călin Popescu-Tăriceanu şi PSD, care au susţinut această propunere "ruşinoasă".



El i-a cerut liderului ALDE să îl retragă de urgenţă pe Ionescu din această poziţie publică.



"Numirea lui Tudor Ionescu, alias Tudy, cunoscut pentru viaţa sa mondenă activă şi scandaluri sexuale, în funcţia de viceprimar al Bucureştiului este o ruşine pentru Capitala României. Un personaj care şi-a asumat apariţii pornografice mondene nu poate păstori muzeele sau parcurile bucureştene. Ar fi amuzant dacă, de exemplu, Tăriceanu l-ar fi numit pe Tudy în funcţia de vicepreşedinte al partidului pe care îl conduce, dar Primăria Capitalei nu este proprietatea privată a ALDE. Nu ştiu cum Tăriceanu a putut susţine o asemenea numire şi, împreună cu PSD, i-a umilit pe bucureşteni, obligându-i să accepte un lider devenit ridicol în căutarea plăcerilor solitare", a declarat Raeţchi, prin intermediul comunicatului de presă.



Potrivit acestuia, tipul de transparenţă practicat de "Tudy" în spaţiul public nu are nicio legătură cu calităţile necesare pentru postul de viceprimar al Capitalei. "Sunt convins că ALDE are criterii mai înalte de promovare decât expunerea zvăpăiată a propriei nudităţi. De aceea, îi solicit lui Tăriceanu să revină asupra deciziei luate şi să îl retragă pe acesta din funcţia de viceprimar al Capitalei", a completat deputatul liberal. AGERPRES/(AS - autor: Roberto Stan, editor: Claudia Stănescu)